6. Активтер және коммерциялық банктің активтік операциялары 
мен активтер портфелі
6.1. Банк активтерінің сипаты мен сапасы. Активтер мен активтік операциялар туралы түсінік, олардың пассивтік операциялардан айырмашылығы. Банктің «активтер портфелі» туралы ұғым және «активтер портфелін» қалыптастырудағы активтік операцияларды ұйымдастырудың принциптері. Коммерциялық банктердің активтері мен банк типтес емес басқа заңды тұлғалардың активтерінің бір-бірімен салыстырғандағы ерекшеліктері. Банк активтерінің сапасы туралы ұғым, оларды сапасына байланысты топтастырудың критерийлері: өтімділігі, табыс әкелу дәрежесіне байланысты слыстырмалы маңы және топталуы. 
Банк активтерінің құрамы және құрылымы, оларды өтімділік дәрежесіне қарай топтастыру, орналастыру саясаты. Табыс әкелетін және табыс әкелмейтін активтер, олардың ара салмағын үнемі реттеп отыру қажеттілігі. Бірінші реттегі резервтік активтер, екінші реттегі резервтік активтер. Инвестициялық портфель, инвестициялық портфельді диверсификациялау: эмитенттердің қаржылық жағдайы мен сенімділігіне байланысты, бағалы қағаздар әкелетін дивидендтің мөлшеріне байланысты, сұраныс пен ұсыныстың нәтижесінде нарықтық жағдайда қалыптасатын проценттік ставкамен анықталатын бағалы қағаздардың бағасына байланысты, эмитенттердің географиялық мекен-жайына байланысты. Табыс әкелмейтін активтер және олардың маңызы. Банк активтерінің Standard & Poors анықтайтын рейтингісі және соған сәйкес тәуекелділік мәндері (А-; А+; ВВ+; ВВВ- т.б.). 
Банктің операцияларының ерекшеліктері және оларды жүргізудің алғы шарттары. Несиелік операциялар – активтік операциялардың ең негізгі бағыты және коммерциялық банктердің қызметтеріндегі бсты табыс көзі. Несиелік портфель туралы түсінік. Несиелік операциялардың банктік активтік операцияларындағы табыс көзіне қарай алатын орны. Банктердің активтік опреацияларын жүргізудің құқықтық негізі. Несиелік және инвестициялық активтік операциялардан басқа да коммерциялық банктердің табыс әкелетін және табыс әкелмейтін активтік операциялары. 
Активтік операциялар және екінші деңгейдегі банктер үшін бухгалтерлік шоттардың хлықаралық үлгісі. Инвестициялық портфельге сипаттама. Қазақстан Республикасында ақша және капитал нарығының банктің қысқа мерзімді өтімділігін реттеу үшін қажетті жаңа инструменттері: Ұлттық банктің қысқа мерзімді нотасы; Қазақстан Республикасы Қаржы Министрлігінің міндеттемелері мен облигациялары; мемлекеттің бондары, яғни мемлекеттік бағалы қағаздар. Қазақстан Республикасында екінші деңгейдегі банктердің активтер портфелі, оның құрылымы мен құрамының өзгеру заңдылытары. Коммерциялық банктердің кассаларындағы қолма-қол ақшалардың (теңге, тұрақты валюталар) өтімділігі өте жоғары активтер деп аталуының себептері. Ақшалар және активтер, банктің активтері және олардың тәуекелділік коэффициенттері, тәуекелділік дәрежесінің халықаралық стандартқа сәйкес мәндері. 
Банк активтері - пайда табу мақсатында банктік ресурстарды, әр түрлі активтер бойынша орналастырылған қаражаттары.
Банктік активтердің құрылымы баланстың актив жағында көрсетілетін сапасына қарай бөлінген баптардың баланс нәтижесіне қатынасын сипаттайды. Активтердің сапасы активтік операциялардың түрлендірілуіне, тәуекелді активтерінің көлеміне, толық құны жоқ активтердің көлеміне және активтердін өзгеріске ұшырау белгілеріне қарай анықталады.
Коммерциялық банктің активтерін төмендегідей төрт топқа бөлуге болады:
1 касса және оған теңесетін ақшалай қаражаттар;
2 берілген несиелер;
3 бағалы қағадарға жұмсалынған инвестициялар;
4 банктің ғимараты мен жабдықтары.
Активтердің сапасы, олардың өтімділігіне, тәуекел активтердің көлеміне, толық бағалы емес активтердің үлес салмағына, активтердің көлеміне, табыс әкелуіне қарай анықталады.
Банк өзінің міндеттемелерін күнделікті орындап отыруын қамтамасыз етуі үшін активтердің құрылымы өтімділіктің қоятын талаптарына сәйкес келуге тиіс. Осы мақсатта банк өзінің активтерін, олардың өтелу мерзімдеріне байланысты және өтімділік дәрежесіне қарай жіктейді. Өтімділігіне қарай банк активтері төмендегідей топтарға бөлінеді:
1 жоғары өтімді активтер;
2 өтімді активтер;
3 ұзақ мерзімді өтімді активтер.
ҚР-ғы екінші деңгейдегі банктерге арналған пруденциалдық нормативтерге сәйкес жоғары өтімді активтерге мыналар жатады:
· қолма-қол ақшалар;
· мемлекеттің бағалы кағаздары және Қазақстан ипотекалық компаниясының борыштық бағалы қағаздары, сондай-ақ өтімділігі жоғары басқа да бағалы қағаздар;
· құйма қымбат бағалы металдар;
· Ұлттық банктегі Standart & Рооrs және басқа рейтингтік агенттіктердің "А" төмен емес ұзақ мерзімді рейтингі бар бейрезидент-банктердегі талап етуге дейінгі депозиттер;
· Standart & Рооrs және басқа рейтингтік агенттіктердің "А" төмен емес ұзақ мерзімді рейтингі бар ҚР банктерге берген "овернайт" займдары.
Банктің бұл қаражаттары банктің айналымынан қажет уақытында алуға мүмкіндік беретін активтерге жатады.
Банктің өтімді қаражаттарының құрылымына жоғарыда аталғандарынан басқалары, яғни қайтару мерзімі 30 күнді құрайтын, шетел валютасында берген барлық несиелер, алдағы 30 күн ішінде аталған банкке келіп түсуге тиісті басқа да төлемдер жатады.
Ұзақ мерзімді өтімді активтерге бір жылдан жоғары уақытқа берілген несиелердің бәрі, сондай-ақ 50% кепілхат және кепілдікпен 1 жылдан жоғары уақытқа берілген несиелер, Үкіметтің кепілхатымен, бағалы кағаздарды және бағалы металдарды кепілге алып берілген ссудаларды шегеріп тастағандағы мерзімі еткен несиелер.
Кейбір шетелдік әдебиеттерде банк активтерін, олардың өтімділігі мен пайдалылығына қарай 4 топқа бөледі:
1-топ. Алғашқы резервтер - бұл алынатын салымдарды төлеуге және несиеге деген өтінішті қанағаттандыру үшін тез арада пайдаланылатын ең өтімді активтер. Мұндай активтерге мыналар жатады:
•	 касса;
• орталық банктегі корршоттағы және өзге де шоттардагы ақшалай қаражаттар;
•	 инкассациялау проиесіндегі чектер және өзге де төлем кұжаттары;
•	 басқа да коммерциялық банктердегі корршоттағы қаражаттар.
Мұндай активтер банкке табыс әкелмейді, бірақ банк өтімділігінің негізгі көзі болып табылады.
2-топ. Екінші реттегі резервтер - бұл банкке шамалы ғана табыс әкелгенімен де жоғары өтімді активтер қатарына жатады. Себебі, оларды ең төменгі тәуекелмен, кішкене ғана кешіктіріп, қолма-қол ақшаға айналдыруға болады. Оларға мыналар жатады: вексельдер және езге де қысқа мерзімді бағалы қағаздар; талап етілетін (онкольдық) несиелер; бірінші сыныпты қарыз алушыға берілетін несиелер.
Бұл топтың активтерінің тағайындалуының басты мақсаты - алғашқы резервтерді толықтыру көзі ретінде қызмет ету болып табылады.
3-топ. Банктік активтердің маңызды бөлігі - банктік несиелік портфелі. Банктің несиелері біршама табысты және ең тәуекелді болып келеді. Бұл топ банк пайдасының басты көзін құрайды.
4-топқа инвестициялық портфель жатады. Инвестициялық портфельді қалыптастыру екі мақсатты көздейді: банкке табыс әкелу және ұзақ мерзімді бағалы қағаздардың өтелу мерзімінің жақын калуына байланысты, сондай-ақ оларды қысқа мерзімге айналдыруда екінші реттегі активтерге
қосымша ретінде болу.
6.2. Банк активтерінің жіктелуі. Қазақстан Республикасының Ұлттық банктің Баскармасының 2002 жылы 16 қарашадағы №465 қаулысымен бекітілген Активтердің, шартты міндеттемелердің жіктелуі және оларды күмәнді және үмітсіз санаттарға жатқыза отырып, оларға қарсы провизиялар құру" туралы ережесіне сәйкес, ҚР қаржылық қадағалау агенттігіне банктер ай сайын айлық баланспен бірге активтер мен шартты міндеттемелердің жіктелуі және оларға қарсы провизиялар құру туралы мәліметтер береді.
Мұндағы активтерге заңды және жеке тұлғаларға қатысты, сондай-ақ басқа банктерге байланысты банктің талаптары жатады.
Аталған ережеге сәйкес, активтер мен шартты міндеттемелер стандартты және жіктелінген болып бөлінеді.
Жіктелінген активтер қатарына жатпайтын активтер стандартты болып табылады.
Жіктелінген активтер мен шартты міндеттемелер күмәнді (5 санатты күмәнді) және үмітсіз болып бөлінеді.
Жіктелген активтер қатарына банк несиелері, депозиттері, бағалы қағаздары, дебиторлық қарыздары және шартты міндеттемелері жатады.
Несиелердің жіктелуі олардың сапасына, қамтамасыз етілуіне, қарыз алушының қаржылық жағдайына, оның несиелік тарихына, несиелердің жіктелу санаттарына байланысты жүзеге асады.
Банкаралық несие басқа банктердегі депозит сияқты жіктеледі.
Провизиялар - активтердің қайтарылмауы немесе олардың кұнының төмендеуінен келген шығындарды жабу үшін қажетті құралдардың сомасы.
Провизиялар жалпы және арнайы болып бөлінеді.
Жалпы провизиялар - бұл банктің арнайы провизияларды кұруды қажет ететін активтерден басқа да барлық жиынтық активтері бойынша мүмкін шығындарды жабу үшін кұрылған провизиялар.
Арнайы провизиялар - бұл кұны өзінің сатып алу кұнынан екі есе төмен немесе қайтарылмай қалуы мүмкін нақты жіктелінген активтер бойынша шығындарды жабуға арналған провизиялар.



